寄唐充之二十韻
作者：呂本中
朝代：宋

paragraphs: 俗事自相促，吾生常作難。
長河已萬折，險路復千盤。
坎壈深藏步，岑嶔穏轉鞍。
誰知守樗散，略不悮泥蟠。
末學多乖謬，微軀寔控摶。
小兒成頂領，烈士吐心肝。
許下少文舉，吴中無伯鸞。
直須識根柢，始是極波瀾。
念此欲誰語，想公還自寛。
屢成長劍倚，得洗夜蟲酸。
解后終年别，殷勤一笑歡。
已除舌本强，仍斵鼻端漫。
直節羣公念，高名四海間。
相期更無事，所祝在加餐。
晚日留殘雪，春雷續淺寒。
欲行殊未必，堅坐只長歎。
不厭道里遠，敢辭裘褐單。
却尋三語掾，重對兩蒲團。
剩欲洗胸次，先留倒筆端。
何須灞陵岸，回首望長安。